
A krízis, mint lehetőség – A poszt-traumás növekedés útjai

Kulcsszavak: trauma; poszttraumás növekedés; értelem akarata; relacionális vágy; jelentésrendszerek
A dolgozat a poszttraumás növekedés, vagyis a krízisállapotban alkalmazott új megküzdési stratégiák alkalmazásán keresztül megvalósuló, a korábbihoz képest fejlettebb és tudatosabb egyensúlyi állapot kialakításának útjait, lehetőségeit törekszik feltérképezni a megalapozott elmélet kvalitatív megközelítésében. Ezt a célt jelen értekezés interjúelemzés, szakirodalmi másodelemzés és modellezés segítségével igyekszik elérni. Öt olyan interjúalany gondolatai képzik a dolgozatban végzett analízis elsődleges tárgyát, akik akcidentális, tehát hirtelen, véletlenszerűen (nem pedig rájuk irányuló természetes folyamat keretében mint például a serdülőkor, az öregedés stb.) történő, ugyanakkor a személy számára kitüntetett fontosságú „tárgy” elvesztésével járó krízishelyzeteikről, az ezekben halmozódó veszteségeikről, továbbá krízisállapotuk és az azzal való szembenézés során szerzett tapasztalataikról, illetve megküzdési módjaikról számoltak be. A szakirodalmi másodelemzés ennek megvilágítására és perspektívába helyezésére, a modellezés pedig az összefüggések horizonton történő értelmezésére szolgál. A modellezés során az interjúalanyok tapasztalatai mellett a logoterápia, a lacaniánus pszichoanalitikus tradíció és a Clifford Geertz antropológus által vizsgált szimbólum-fenomenológia eredményei is felhasználásra kerülnek a poszttraumás növekedés útjainak feltérképezése céljából.



